cometadata/datacite-titles-descriptions-related-identifiers huggingface dataset:
DOI: 10.14457/tu.the.2018.679
title: แนวทางการทำการตลาดของห้างสรรพสินค้าเพื่อรองรับกลยุทธ์ omni-channel ในประเทศไทย

description: เมื่อไม่นานมานี้ ในแวดวงของธุรกิจได้เกิดศัพท์ใหม่ที่ชื่อว่า Omni-channel ขึ้นมา Omni-channel คือช่องทางการขายที่รวมทั้งช่องทาง Online และช่องทาง Offline เข้าด้วยกัน เชื่อมกันอย่างไร้รอยต่อ ไม่เพียงแต่เป็นช่องทางผสมผสานไร้รอยต่อเท่านั้น แต่ยังถือเป็นกลยุทธ์ทางการตลาดที่สำคัญซึ่งจะช่วยตอบโจทย์ลูกค้าในยุคปัจจุบันมากขึ้น หลังจากที่การใช้เทคโนโลยี เครื่องมือสื่อสารอิเล็กทรอนิกส์ถูกใช้กันอย่างแพร่หลาย ความสำคัญของช่องทางOnline เริ่มมีบทบาทมากขึ้น จนกระทั่งในปัจจุบันได้เชื่อมโยงช่องทาง Online กลับสู่ Offline อีกครั้งหนึ่งในต่างประเทศนั้น Omni-channel เริ่มกลายเป็นกลยุทธ์ทางการตลาดรูปแบบใหม่ที่สำคัญ โดย E-commerce ยักษ์ใหญ่ระดับโลกได้นำกลยุทธ์นี้มาใช้ อย่างไรก็ตามในส่วนของประเทศไทย Omni-channel ยังเป็นเรื่องที่ไม่เป็นที่รู้จักมากนัก แม้จะมีห้างสรรพสินค้าบางแห่งเริ่มนำมาใช้บ้าง แต่ยังไม่ประสบความสำเร็จเท่าที่ควร อีกทั้งด้วยสภาพแวดล้อม พฤติกรรมของลูกค้าคนไทยมีความแตกต่างจากในต่างประเทศ ดังนั้น งานวิจัยนี้จึงต้องการมุ่งศึกษาพฤติกรรมคนไทย และ การปรับกลยุทธ์ Omni-channel ของห้างสรรพสินค้าให้มีความสอดคล้องกัน ผู้วิจัยได้ออกแบบวิธีวิจัยโดยใช้วิธีแบบผสมผสาน (Mixed Methodology Research) ประกอบไปด้วยข้อมูลเชิงคุณภาพจากการสัมภาษณ์ธุรกิจห้างสรรพสินค้าชั้นนำของประเทศไทย 3 ราย และข้อมูลเชิงปริมาณที่ได้จากการเก็บแบบสอบถามจำนวนทั้งสิ้น 404 ชุด ผลการวิจัยพบว่า ปัจจัยที่ส่งผลต่อความพึงพอใจ โดยเรียงจากมากไปน้อย ได้แก่ ปัจจัยระบบการซื้อสินค้าในช่องทางออนไลน์ ปัจจัยการใช้เทคโนโลยีในร้านค้าออฟไลน์ ปัจจัยด้าน Click-and-collect ปัจจัยประเภทสินค้าที่จำหน่ายในช่องทางออนไลน์ ปัจจัยด้านการบริการและทักษะของพนักงาน และปัจจัยความเชื่อมั่นต่อช่องทางออนไลน์ ซึ่งปัจจัยสุดท้ายนี้ไม่ได้มีผลอย่างมีนัยสำคัญต่อความพึงพอใจของลูกค้าอีกด้วย ในส่วนของปัจจัยกำกับด้านอายุและประเภทสินค้าที่แตกต่างกัน พบว่า ช่วงวัย (Generation) เป็นปัจจัยที่มีอิทธิพลต่อความพึงพอใจที่แตกต่างกันของลูกค้า อย่างไรก็ตามประเภทสินค้านั้น ผลจากสถิติพบว่าไม่ได้เป็นปัจจัยมีอิทธิพลต่อความพึงพอใจที่แตกต่างกันของลูกค้า ลูกค้าต้องการให้ช่องทาง online ของห้างสรรพสินค้ามีสินค้าที่หลากหลาย เปรียบเทียบกับข้อมูลเชิงคุณภาพที่ได้มา พบว่าสินค้าบางประเภทอาจก่อให้เกิดความยุ่งยากในการจัดการ เมื่อเปรียบเทียบระหว่างสิ่งที่ค้นพบในงานวิจัยนี้จากการสำรวจลูกค้าและสิ่งที่ห้างสรรพสินค้ามีความเห็นหรือดำเนินการอยู่ ยังมี unmet needs บางประการที่ห้างสรรพสินค้าสามารถนำมาปรับปรุงให้ลูกค้าพึงพอใจต่ออกลยุทธ์ Omni-channel มากขึ้นได้ โดยเฉพาะอย่างยิ่งการทำช่องทางออนไลน์ให้มีประสิทธิภาพและตอบโจทย์ลูกค้าได้ตรงจุดมากยิ่งขึ้นผ่าน Application และนำเชื่อมโยงกับกลยุทธ์อื่นๆ เช่น วิธีการชำระเงิน, การใช้ QR code, Click-and-Collect, การออกแบบร้านค้าไร้พนักงาน, การช่วยพัฒนาการบริการของพนักงานภายในร้าน เป็นต้น
DOI: 10.14457/tu.the.2018.680
title: กลยุทธ์การตลาดรองเท้า sneaker สำหรับผู้หญิง ในเขตกรุงเทพมหานครและปริมณฑล

description: การศึกษากลยุทธ์การตลาดรองเท้า Sneaker สำหรับผู้หญิงในเขตกรุงเทพมหานครและปริมณฑล มีวัตถุประสงค์ 1) เพื่อศึกษาถึงพฤติกรรมผู้หญิงในการเลือกซื้อรองเท้า Sneaker 2) เพื่อศึกษาถึงมุมมองของร้านขายรองเท้า Sneaker และ 3) เพื่อเสนอแนวทางการทาการตลาดของร้านขายรองเท้า Sneaker กับผู้หญิง ด้วยรูปแบบการวิจัยวิจัยแบบผสมผสาน (Mixed-Methods) ของการวิจัยเชิงปริมาณ (Quantitative Approach) และเชิงคุณภาพ (Qualitative Approach) โดยใช้แบบสอบถาม (Questionnaires) ใช้กลุ่มตัวอย่าง คือ ผู้บริโภคที่อยู่อาศัยในในเขตกรุงเทพมหานครและปริมณฑล จานวน 400 คน วิเคราะห์ผลใช้สถิติเชิงพรรณนา (Descriptive Statistic) อธิบายผลการวิเคราะห์ ได้แก่ การแจงความถี่ ร้อยละ ค่าเฉลี่ย ค่าเบี่ยงเบนมาตรฐาน ทดสอบสมมติฐานโดยใช้สถิติค่าไคสแควร์ (Chi-Square) และใช้วิธีการสัมภาษณ์เชิงลึก (In-Depth Interview) โดยการเก็บรวบรวมข้อมูลจากผู้ประกอบการร้านรองเท้า Sneaker เป็นกลุ่มตัวอย่าง ผลการศึกษาพบว่า กลุ่มตัวอย่างส่วนใหญ่ผู้ซื้อรองเท้า Sneaker ส่วนใหญ่มีอายุระหว่าง 21 -25 ปี มีระดับปริญญาตรี อาชีพพนักงานบริษัทเอกชน และมีรายได้ที่ 10,001 -20,000 บาท ผลการวิเคราะห์ข้อมูลปัจจัยส่วนผสมทางการตลาด พบว่า ผู้ซื้อรองเท้า Sneaker ให้ความสำคัญต่อปัจจัยส่วนผสมทางการตลาดโดยรวมอยู่ในระดับ ได้แก่ ด้านช่องทางการจัดจาหน่าย และด้านส่งเสริมการตลาดด้านผลิตภัณฑ์ และด้านราคา ตามลำดับ และผลการวิเคราะห์พฤติกรรมการซื้อรองเท้า Sneaker ของผู้หญิงในกรุงเทพมหานคร พบว่า ผู้ซื้อรองเท้า Sneaker ส่วนใหญ่ซื้อรองเท้า Sneaker ยี่ห้อ Adidas เป็นรองเท้า Sneaker สาหรับการวิ่ง มีความถี่ในการซื้อรองเท้า Sneaker ที่ 7 – 9 เดือน ต่อคู่ ส่วนใหญ่ซื้อรองเท้า Sneaker ในราคา 1,501 – 2,000 บาท โดยซื้อซื้อจากแผนกกีฬาในห้างสรรพสินค้า เช่น แผนก Supersports มีเหตุผลซื้อรองเท้า Sneaker เพราะรูปแบบทันสมัย และตัดสินใจซื้อรองเท้า Sneaker โดยมีเพื่อนเป็นช่วยตัดสินใจ เมื่อทดสอบสมมติฐานพบว่า ปัจจัยส่วนผสมทางการตลาด ด้านผลิตภัณฑ์ ด้านราคา และด้านช่องทางการจัดจาหน่าย มีความสัมพันธ์ต่อพฤติกรรมการซื้อรองเท้า Sneaker ของผู้หญิงในกรุงเทพมหานคร อย่างมีนัยสำคัญทางสถิติ .05 มุมมองความสำเร็จทางธุรกิจของผู้ประกอบการร้านรองเท้า Sneaker พบว่า มีการให้ความสำคัญต่อการตอบสนองความต้องการของลูกค้าด้วยการคัดเลือกผลิตภัณฑ์หรือสินค้าที่นามาวางจาหน่าย โดยการเน้นสินค้าที่มีคุณภาพ รูปแบบสวยงาม มีความหลากหลายให้เลือกตามความต้องการลูกค้าทุกกลุ่มเป้าหมาย การจัดการเปลี่ยนแปลงซึ่งทางผู้ประกอบการร้านรองเท้า Sneaker จะให้ความสนใจกับการนาเทคโนโลยีมาใช้เป็นช่องทางการสื่อสารและช่องทางการขายเพิ่มมากขึ้น ในการบริหารจัดการภายในจะมีการกำหนดระยะเวลาในการสั่งซื้อลงของ หรือรอบการสั่งซื้อสินค้าเพื่อการบริหารจัดการสินค้าที่เป็นไปอย่างเป็นระบบในจานวนที่พอเหมาะ โดยมีการตรวจนับสินค้าที่เหลือก่อนการสั่งใหม่ มีการจัดเก็บสินค้าในคลัง วางแผน ปรับเปลี่ยนผังร้านหรือการวางแผนการทากิจกรรมส่งเสริมการขาย และการบริหารทรัพยากรมนุษย์ โดยผู้ประกอบการร้านรองเท้าจะมีการดูแลงานในส่วนของพนักงาน โดยการเริ่มจากการคัดเลือกพนักงานที่มีบุคลิกภาพที่ดี มีหน้าตาที่ยิ้มแย้ม มีลักษณะที่เหมาะสมกับงานบริการ ทั้งการพูดจาที่อ่อนน้อมไพเราะ มีความสุภาพ มีประสบการณ์การทางาน และมีความเต็มใจในการให้บริการ เพราะเป็นงานที่เกี่ยวกับการบริการ พนักงานมีส่วนสำคัญมากในการขายสินค้า
DOI: 10.14457/tu.the.2018.681
title: ความตั้งใจในการใช้เกมมิ่งสมาร์ตโฟน (gaming smartphone)

description: อุตสาหกรรมเกมมีการพัฒนาและขยายตัวตามเทคโนโลยีที่ก้าวหน้าอยู่เสมอ หนึ่งในการพัฒนาที่สำคัญคือการขยายตลาดเกมผ่านดีไวซ์ โดยดีไวซ์ที่กำลังได้รับความนิยมมากที่สุดคือ สมาร์ตโฟน เนื่องจากรูปแบบการเล่นที่สะดวกและเข้าใจง่าย ทำให้เข้าถึงกลุ่มผู้บริโภคได้จำนวนมาก พิจารณาได้จากทั้งมูลค่าตลาดเกมมือถือและอัตราการเติบโตอย่างต่อเนื่องทั้งในระดับโลกและประเทศไทย จากสาเหตุดังกล่าวจึงเป็นโอกาสให้ผู้ประกอบการได้พัฒนาและวางจำหน่าย เกมมิ่งสมาร์ตโฟน หรือสมาร์ตโฟนที่ถูกออกแบบมาเพื่อการเล่นเกมโดยเฉพาะ ซึ่งนับเป็นสินค้าประเภทใหม่ในประเทศไทย ถึงแม้คุณสมบัติของสินค้าจะตอบรับกับพฤติกรรมการเล่นเกมในปัจจุบัน แต่ผู้ประกอบการยังจำเป็นต้องทราบถึงปัจจัยที่ทำให้เกิดความตั้งใจในการใช้เกมมิ่งสมาร์ตโฟนของผู้บริโภค เพื่อสร้างความเข้าใจถึงผู้บริโภคที่มีแนวโน้มเป็นกลุ่มเป้าหมายของธุรกิจ ในการพัฒนาคุณสมบัติสินค้าและวางแผนการตลาดสำหรับสินค้าประเภทใหม่นี้อย่างประสบความสำเร็จงานวิจัยนี้ใช้ทฤษฎีการยอมรับเทคโนโลยีเป็นต้นแบบพัฒนากรอบแนวคิดการวิจัย โดยงานวิจัยนี้มุ่งศึกษาปัจจัยที่ทำให้เกิดทัศนคติการใช้งานเกมมิ่งสมาร์ตโฟน ได้แก่ การรับรู้คุณค่าการใช้งาน การรับรู้คุณค่าด้านตัวเงิน การรับรู้ถึงความเพลิดเพลิน การรับรู้ความง่ายในการใช้งาน อิทธิพลทางสังคม และแรงดึงดูดในวัฒนธรรมย่อย รวมทั้งศึกษาความสำคัญของทัศนคติการใช้งานที่มีต่อความตั้งใจในการใช้เกมมิ่งสมาร์ตโฟน กลุ่มตัวอย่างที่ศึกษาคือผู้ที่เคยทดลองใช้หรือกำลังใช้งานเกมมิ่งสมาร์ตโฟน โดยมีขนาดกลุ่มตัวอย่างที่ผ่านเกณฑ์จำนวน 224 ตัวอย่าง ใช้การประมวลผลข้อมูลและวิเคราะห์ความสัมพันธ์ตามสมมติฐานผ่านการวิเคราะห์สมการโมเดลเชิงโครงสร้างแบบกำลังสองน้อยสุดบางส่วน (PLS-SEM)ผลการวิจัยสรุปได้ว่าปัจจัยที่ส่งผลให้เกิดทัศนคติการใช้งานสูงที่สุดคือ แรงดึงดูดในวัฒนธรรมย่อย รองลงมาคือ การรับรู้ถึงความเพลิดเพลิน การรับรู้ความง่ายในการใช้งาน การรับรู้คุณค่าด้านตัวเงิน และการรับรู้คุณค่าการใช้งานตามลำดับ นอกจากนี้ทัศนคติในการใช้งานยังเป็นตัวแปรคั่นกลางที่มีอิทธิพลสมบูรณ์ หมายความว่าปัจจัยทั้ง 5 ปัจจัยข้างต้นส่งผลให้เกิดความตั้งใจในการใช้เกมมิ่งสมาร์ตโฟนได้ เนื่องจากผู้บริโภคล้วนมีทัศนคติที่ดีต่อการใช้งานเกมมิ่งสมาร์ตโฟนอยู่ก่อนแล้ว ดังนั้น หากต้องการสร้างความตั้งใจในการใช้เกมมิ่งสมาร์ตโฟนให้เกิดขึ้น ควรสร้างทัศนคติที่ดีในการใช้งานให้เกิดขึ้นเสียก่อน การวิจัยนี้ไม่เพียงสร้างความเข้าใจถึงองค์ประกอบที่ก่อให้เกิดความตั้งใจในการใช้เกมมิ่งสมาร์ตโฟน แต่บริษัทเจ้าของเกมมิ่งสมาร์ตโฟนสามารถนำผลเกี่ยวกับปัจจัยแต่ละด้านไปทบทวนแนวทางการส่งเสริมการขายผ่านสื่อโฆษณาต่าง ๆ รวมถึงคุณสมบัติสินค้าให้สอดคล้องกับความต้องการของผู้บริโภคมากยิ่งขึ้น นอกจากนี้บริษัทวิจัยทางการตลาดและบริษัทโฆษณาสามารถนำพฤติกรรมและแนวคิดของผู้บริโภคเพื่อใช้เป็นข้อมูลเพื่อเสริมสร้างความเข้าใจเกี่ยวกับกลุ่มเป้าหมายธุรกิจ และผลิตสื่อโฆษณาที่มีเนื้อความการสื่อสารชัดเจนถึงกลุ่มเป้าหมายเพื่อสร้างทัศนคติที่ดีที่จะนำไปสู่ความตั้งใจในการใช้ได้ในท้ายที่สุด
DOI: 10.14457/cu.the.2010.1524
title: การประยุกต์แนวคิดการตลาดเพื่อสังคมในการเผยแผ่ธรรมะ กรณีศึกษา : พระมหาวุฒิชัย วชิรเมธี

description: การวิจัยครั้งนี้เป็นการวิจัยเชิงคุณภาพ มีวัตถุประสงค์เพื่อศึกษาการประยุกต์ใช้แนวคิดการตลาดเพื่อ สังคมกับการเผยแผ่ธรรมะของพระมหาวุฒิชัย วชิรเมธี และศึกษาปัญหาและอุปสรรค ตลอดจนทางออก ที่พึงประสงค์ของการเผยแผ่ธรรมะของพระมหาวุฒิชัย วชิรเมธี โดยดำเนินการเก็บรวบรวมข้อมูลจาก การศึกษา วิเคราะห์เอกสารต่างๆ และการสัมภาษณ์บุคคลผู้ใกล้ชิด กลุ่มลูกศิษย์ของพระมหาวุฒิชัย วชิร เมธี ตลอดจนกลุ่มผู้ติดตามผลงานทั้งที่ชื่นชมและไม่ชื่นชมการเผยแผ่ธรรมะของพระมหาวุฒิชัย วชิรเมธี ผลการวิจัยพบว่า 1. หลักคิดในการเผยแผ่ธรรมะของพระมหาวุฒิชัย วชิรเมธี สะท้อนให้เห็นการเผยแผ่พระพุทธศาสนา ในเชิงรุก (Active Buddhism) โดยมีเป้าหมายคือการให้พุทธศาสนิกชนนำธรรมะมาใช้ใน ชีวิตประจำวัน โดยใช้ยุทธศาสตร์ในการเผยแผ่ที่เรียกว่า “เข้าใกล้ เข้าใจ เข้าถึง” 2. การเผยแผ่ธรรมะของพระมหาวุฒิชัย วชิรเมธี ซึ่งใช้ยุทธศาสตร์ “เข้าใกล้ เข้าใจ เข้าถึง” ประกอบด้วย ยุทธวิธีในการดำเนินงาน 3 ประการคือ การเปลี่ยนภาพลักษณ์ของพระพุทธศาสนาให้มีความทันสมัย การนำเสนอพุทธศาสนาให้เข้าใจง่าย และ การแปรทฤษฎีสู่การปฏิบัติในชีวิตจริง 3. การเผยแผ่ธรรมะของพระมหาวุฒิชัย วชิรเมธี สะท้อนให้เห็นถึงการประยุกต์ใช้หลักการตลาดเพื่อสังคมใน ขั้นตอนของการสำรวจปัญหาพื้นฐาน การวิเคราะห์สภาวะแวดล้อม (SWOT Analysis) การเลือก กลุ่มเป้าหมายในการรับการเผยแผ่ธรรมะ และการกำหนดส่วนผสมทางการตลาด อันได้แก่ ผลิตภัณฑ์ ช่องทางและการสื่อสารเพื่อเผยแผ่ธรรมะปัญหาและอุปสรรคในการเผยแผ่ธรรมะของพระมหาวุฒิชัย วชิรเมธี ได้แก่ ปัญหาจากการตีความบทบาท ที่พึงประสงค์ของพระในสื่อ ปัญหาจากทัศนคติและการรับรู้ของคน ปัญหาคุณสมบัติเรื่องวัยของผู้เผยแผ่ ปัญหาด้านบุคลากร ปัญหาด้านการบริหารจัดการ ปัญหาในเชิงข้อจำกัดด้านเทคโนโลยีการสื่อสาร ปัญหา ด้านประเด็นในการนำเสนอและปัญหาด้านการรู้เท่าทันผู้แสวงหาผลประโยชน์ ทางออกที่พึงประสงค์ หลักในการแก้ไขปัญหาเหล่านี้ ได้แก่ การเพิ่มจำนวนและพัฒนาคุณภาพบุคลากร การเพิ่มช่องทางและ ปรับเปลี่ยนสื่อที่ใช้ในการเผยแพร่ให้มีความเชื่อมโยงถึงกันเพื่อลดข้อจำกัดด้านสื่อ และการใช้สื่อกระแส หลักเพื่อสื่อสารให้กลุ่มเป้าหมายมีความเข้าใจที่ถูกต้องต่อคุณสมบัติ และบทบาทของพระสงฆ์ที่มีต่อสังคม
DOI: 10.14457/cu.the.2010.1525
title: การสร้างส่วนขยายยูเอ็มแอลเพื่อการออกแบบเว็บแมชอัพ

description: เว็บแมชอัพได้รับความนิยมมากในปัจจุบัน สังเกตได้จากเว็บไซต์จำนวนมากนิยมเพิ่มช่องทางการให้บริการผ่านทางเว็บเอพีไอ เพราะเป็นการเปิดโอกาสให้ผู้ใช้และผู้พัฒนาสามารถประยุกต์ใช้บริการและข้อมูลเพื่อพัฒนาเป็นเว็บแมชอัพ เป็นการสนับสนุนกระบวนการแบ่งปันและเพิ่มพูนองค์ความรู้ที่มีอยู่แล้วในปัจจุบัน แต่เว็บแมชอัพเพิ่งถูกพัฒนาขึ้นเมื่อประมาณหกปีที่ผ่านมา ทำให้ยังไม่มีวิธีการที่ช่วยในการพัฒนาที่ครอบคลุมครบถ้วน เช่น ด้านการออกแบบและแสดงผลการออกแบบเว็บแมชอัพ เพราะจะทำการออกแบบได้ต้องทำความเข้าใจ ข้อมูลที่จำเป็นต้องพิจารณาในการออกแบบเว็บแมชอัพ และมีความเข้าใจในองค์ประกอบและโครงสร้างของเว็บแมชอัพ หากละเลยในส่วนนี้อาจทำให้ไม่สามารถออกแบบเว็บแมชอัพได้ หรือก่อให้เกิดการออกแบบที่ไม่สมบูรณ์ไม่สามารถแสดงผลข้อมูลการออกแบบของเว็บแมชอัพได้ดังนั้นวิทยานิพนธ์นี้นำเสนอแนวทางการขยายยูเอ็มแอลเพื่อแสดงผลการออกแบบเว็บแมชอัพ โดยมุ่งเน้นศึกษาและวิเคราะห์เว็บแมชอัพ เพื่อกำหนดเป็นความต้องการในการพัฒนาเว็บแมชอัพ ซึ่งอธิบายถึงกระบวนการและขั้นตอนการพัฒนา รวมไปถึงข้อมูลที่จำเป็นต้องพิจารณาในการออกแบบเว็บแมชอัพ แล้วทำการสร้างเมตาโมเดลของเว็บแมชอัพ เพื่ออธิบายถึงองค์ประกอบและโครงสร้างของเว็บแมชอัพ หลังจากนั้นทำการขยายยูเอ็มแอลของแผนภาพคลาสเพื่อแสดงผลการออกแบบเว็บแมชอัพ โดยทำการปรับปรุงยูเอ็มแอลโพรไฟล์ โดยส่วนขยายนี้มีชื่อเรียกว่า ยูเอ็มแอลสำหรับเว็บแมชอัพ ซึ่งได้มีการตรวจสอบตามคุณสมบัติมาตรฐานของยูเอ็มแอลโพรไฟล์ สุดท้ายทำการพัฒนาเครื่องมือสนับสนุนเพื่อใช้แสดงผลยูเอ็มแอลสำหรับเว็บแมชอัพและได้นำยูเอ็มแอลสำหรับเว็บแมชอัพไปประยุกต์ใช้กับกรณีศึกษา 3 รายการความต้องการในการพัฒนาเว็บแมชอัพ เมตาโมเดลของเว็บแมชอัพ ยูเอ็มแอลสำหรับเว็บแมชอัพและเครื่องมือสนับสนุนที่ได้พัฒนาขึ้นเป็นประโยชน์แก่ผู้พัฒนาทำให้สามารถทำความเข้าใจข้อมูลที่จำเป็นต้องพิจารณาในการออกแบบ และเข้าใจองค์ประกอบและโครงสร้างของเว็บแมชอัพ ทำให้สามารถทำการออกแบบและแสดงผลข้อมูลการออกแบบของเว็บแมชอัพได้ ซึ่งช่วยให้สามารถทำการออกแบบได้สะดวกรวดเร็วและมีประสิทธิภาพมากยิ่งขึ้น
DOI: 10.14457/cu.the.2010.1526
title: การพัฒนาโมเดลเชิงสาเหตุของการคิดอภิมานของนักเรียนมัธยมศึกษาตอนต้น

description: การวิจัยครั้งนี้มีวัตถุประสงค์เพื่อ 1) ศึกษาระดับการคิดอภิมานของนักเรียนมัธยมศึกษาตอนต้น 2) พัฒนาโมเดลเชิงสาเหตุของการคิดอภิมานของนักเรียนมัธยมศึกษาตอนต้น และ3) ตรวจสอบความสอดคล้องของโมเดลเชิงสาเหตุของปัจจัยที่มีอิทธิพลต่อการคิดอภิมานที่พัฒนาขึ้นกับข้อมูลเชิงประจักษ์ กลุ่มตัวอย่างในการวิจัย คือ นักเรียนมัธยมศึกษาตอนต้นในโรงเรียนสังกัดสำนักงานคณะกรรมการการศึกษาขั้นพื้นฐาน จำนวน 671 คน ซึ่งได้จากการสุ่ม 4 ขั้นตอน เครื่องมือในการวิจัยเป็นแบบสอบถาม และแบบทดสอบวัดความสามารถทางเชาว์ปัญญาของนักเรียน การวิเคราะห์ข้อมูลใช้การวิเคราะห์ค่าสถิติพื้นฐาน การวิเคราะห์สหสัมพันธ์แบบเพียร์สัน ด้วยโปรแกรม SPSS การวิเคราะห์องค์ประกอบเชิงยืนยัน และการวิเคราะห์โมเดลเชิงสาเหตุด้วยโปรแกรมลิสเรลผลการวิจัยสรุปได้ดังนี้ 1. นักเรียนชั้นมัธยมศึกษาตอนต้นมีระดับการคิดอภิมานในภาพรวมอยู่ในระดับมาก เมื่อจำแนกเป็นรายด้านพบว่า ด้านการตระหนักรู้ การวางแผนและยุทธวิธีทางความคิดอยู่ในระดับมากแต่ด้านการตรวจสอบด้วยตนเองอยู่ในระดับปานกลาง 2. โมเดลเชิงสาเหตุของการคิดอภิมานของนักเรียนมัธยมศึกษาตอนต้นมีตัวแปรแผงที่มีอิทธิพลทางตรง 4 ตัว คือปัจจัยด้านการรับรู้ความสามารถของตน ปัจจัยด้านความสามารถทางเชาว์ปัญญา ปัจจัยด้านการอบรมเลี้ยงดูแบบประชาธิปไตย และปัจจัยด้านพฤติกรรมการสอนของครู และมีตัวแปรแฝงที่มีอิทธิพลทางอ้อม 2 ตัวคือปัจจัยด้านพฤติกรรมการสอนของครูและปัจจัยด้านการอบรมเลี้ยงดูแบบประชาธิปไตยโดยส่งผ่านปัจจัยด้านการรับรู้ความสามารถของตนและปัจจัยด้านความสามารถทางเชาว์ปัญญา ตัวแปรชี้วัดในโมเดลมีทั้งหมด 18 ตัว 3. โมเดลเชิงสาเหตุของการคิดอภิมานของนักเรียนมัธยมศึกษาตอนต้น มีความสอดคล้องกับข้อมูลเชิงประจักษ์ (Chi-square) = 25.13 p= 0.999 df = 50 RMR=0.013 GFI= 0.996 AGFI = 0.986) ตัวแปรในโมเดลสามารถอธิบายความแปรปรวน ของการคิดอภิมานของนักเรียนมัธยมศึกษาตอนต้นได้ ร้อยละ 66.4
DOI: 10.14457/cu.the.2010.1527
title: การพัฒนารูปแบบการฝึกอบรมทางการศึกษานอกระบบโรงเรียน ตามแนวคิดการเรียนรู้เพื่อสร้างสรรค์ด้วยปัญญา และการเรียนรู้ด้วยการนำตนเอง เพื่อเสริมสร้างสมรรถนะในการปฏิบัติงานของข้าราชการสายงานกำลังพลกองทัพอากาศ

description: การวิจัยครั้งนี้มีวัตถุประสงค์เพื่อ 1) วิเคราะห์สภาพ ปัญหา ความต้องการในการฝึกอบรมตามแนวคิดการสร้างสรรค์ด้วยปัญญา และการเรียนรู้ด้วยการนำตนเองในการเสริมสร้างสมรรถนะ ในการปฏิบัติงานของข้าราชการสายงานกำลังพลกองทัพอากาศ 2) พัฒนารูปแบบการฝึกอบรมตามแนวคิดการสร้างสรรค์ด้วยปัญญาและการเรียนรู้ด้วยการนำตนเอง ในการเสริมสร้างสมรรถนะในการปฏิบัติงานของข้าราชการสายงานกำลังพลกองทัพอากาศ 3) ศึกษาผลของการใช้รูปแบบการฝึกอบรมตามแนวคิดการสร้างสรรค์ด้วยปัญญา และการเรียนรู้ด้วยการนำตนเองในการเสริมสร้างสมรรถนะ ในการปฏิบัติงานของข้าราชการสายงานกำลังพลกองทัพอากาศ และ 4) ศึกษาปัจจัย เงื่อนไข และปัญหาที่เกิดจากการใช้รูปแบบการฝึกอบรมตามแนวคิดการสร้างสรรค์ด้วยปัญญา และการเรียนรู้ด้วยการนำตนเองในการเสริมสร้างสมรรถนะ ในการปฏิบัติงานของข้าราชการสายงานกำลังพลกองทัพอากาศ เป็นการวิจัยเชิงพัฒนาและการวิจัยแบบกึ่งทดลองในกำลังพลกองทัพอากาศผลการวิจัยพบว่า 1) ความต้องการพัฒนาขีดสมรรถนะข้าราชการสายงานกำลังพลด้วยการฝึกอบรมในสมรรถนะ 3 ด้าน คือ การเรียนรู้ด้วยการนำตนเองอย่างต่อเนื่อง ด้านทักษะการสื่อสารถ่ายทอด ด้านการตัดสินใจและแก้ปัญหา 2) รูปแบบการฝึกอบรม “N-GRaDE with ITALIC Model” มี 5 ขั้นตอน คือ 1. วินิจฉัยความต้องการเรียนรู้ 2. กำหนดเป้าหมายการเรียนรู้ 3. แหล่งทรัพยากร 4. ตัดสินใจเลือก และ 5. ประเมินผล 3) ผลการฝึกอบรมรูปแบบใหม่ที่สร้างขึ้นสามารถเสริมสร้างสมรรถนะของผู้เข้ารับการฝึกอบรมได้ทั้ง 3 สมรรถนะ โดยพบว่า คะแนนเฉลี่ยสมรรถนะกลุ่มทดลองหลังการฝึกอบรมสูงกว่าก่อนเข้ารับการฝึกอบรม อย่างมีนัยสำคัญที่ .01 และคะแนนเฉลี่ยสมรรถนะหลังการฝึกอบรม 3 เดือนของกลุ่มทดลองสูงกว่ากลุ่มควบคุม อย่างมีนัยสำคัญที่ .01 รวมถึงพบว่า มีความคงอยู่ของสมรรถนะในกลุ่มทดลองหลังการฝึกอบรม 3 เดือน และ 4) ปัจจัยส่งเสริมความสำเร็จในการฝึกอบรม ได้แก่ วัฒนธรรมองค์กร ผู้นำและรูปแบบการเรียนรู้ เงื่อนไขในการฝึกอบรม ได้แก่ รูปแบบการฝึกอบรมและผู้เรียน ปัญหาที่เกิดจากการใช้รูปแบบการฝึกอบรม ได้แก่ จำนวนแบบสอบถามมีมาก ระยะเวลาฝึกอบรมนาน และการต่อยอดความรู้
DOI: 10.14457/cu.the.2010.1528
title: ความสัมพันธ์ของระดับโซลูเบิ้ลซีไฟว์บีทูไนน์ในเลือดกับความรุนแรงของผู้ป่วยไมแอสเนีย กราวิสที่โรงพยาบาลจุฬาลงกรณ์

description: บทนำ : โรคไมแอสทีเนีย กราวิส เป็นโรคระบบประสาทที่เกิดความผิดปกติของสารสื่อประสาทระหว่างเส้นประสาทและกล้ามเนื้อที่พบได้บ่อยที่สุด โดยผู้ป่วยในกลุ่มนี้อาจมีอาการผิดปกติที่กล้ามเนื้อตาเพียงอย่างเดียวหรือเป็นกับกล้ามเนื้อลายทั่วร่างกายจนถึงขั้นมีการหายใจล้มเหลวได้ ปัจจุบันยังไม่ผลการตรวจทางห้องปฏิบัติการใดที่สามารถพยากรณ์ได้ว่าผู้ป่วยรายใดจะมีโอกาสเกิดภาวะการหายใจล้มเหลว วัตถุประสงค์ : เพื่อศึกษาถึงความสัมพันธ์ของระดับ soluble C5b-9(C5b-9) กับระดับความรุนแรงของโรคไมแอสทีเนีย กราวิส แบบทั่วตัว(generalized myasthenia gravis GMG) วิธีการศึกษา : การศึกษานี้เป็นการวิจัยนำร่องเชิงวิเคราะห์ ณ จุดเวลาใดเวลาหนึ่ง โดยศึกษาในผู้ป่วยGMG ที่เข้ารับการรักษาแบบผู้ป่วยในที่โรงพยาบาลจุฬาลงกรณ์ โดยผู้ป่วยจะได้รับการประเมินความรุนแรงของโรควันละครั้งโดยใช้ quantified myasthenia gravis strength score (QMGSS) ร่วมกับการเจาะเลือดเพื่อวัดระดับ C5b-9 สองครั้งต่อสัปดาห์ในสองสัปดาห์แรก หลังจากนั้นจะเจาะเลือดเพื่อวัดระดับC5b-9สัปดาห์ละครั้งจนกว่าผู้ป่วยจะถูกจำหน่ายออกจากโรงพยาบาล ร่วมกับเก็บข้อมูลด้านประชากรศาสตร์และข้อมูลพื้นฐานเกี่ยวกับตัวโรคของผู้ป่วย หลังจากนั้นหาความสัมพันธ์ระหว่างความรุนแรงของโรคกับระดับC5b-9ในเลือดโดยการใช้สมการ generalized estimating equations(GEE)หาค่าcoefficient เพื่อดูว่าระดับC5b-9มีความสัมพันธ์กับค่าQMGSSหรือไม่ผลการศึกษา : มีผู้ปวยทั้งหมด 9 ราย เป็นหญิง 7 ราย อายุเฉลี่ย 47.4 ปี ระยะเวลาที่เป็นโรคเฉลี่ย 9.8ปี ผู้ป่วยทุกรายมีผลบวกต่อacetyl choline receptor antibody(AchRAb) ค่าเฉลี่ยของระดับ C5b-9ในกลุ่มคนปกติเท่ากับ 92.45ng/ml ค่าเฉลี่ยของระดับC5b-9แรกรับของกลุ่มผู้ป่วยGMGเท่ากับ 254.8 ng/ml (p=0.001) ค่าเฉลี่ยQMGSSแรกรับเท่ากับ 22.8พบว่ามีผู้ป่วย3รายมีการติดเชื้อขณะเข้ารับการรักษาโดยพบว่าผู้ป่วยในกลุ่มนี้มีระดับการเปลี่ยนแปลงของC5b-9ไม่แตกต่างจากกลุ่มที่ไม่มีการติดเชื้อ ค่าcoefficient จาก generalized estimating equationsเท่ากับ-0.273(ค่า pเท่ากับ 0.829) พบว่า ระดับ C5b-9ไม่มีความสัมพันธ์กับความรุนแรงของโรคในผู้ป่วยGMG สรุป ระดับC5b-9แรกรับในผู้ป่วยGMGมีความแตกต่างจากกลุ่มคนปกติอย่างมีนัยสำคัญทางสถิติ(p=0.001) แต่ระดับ C5b-9ไม่มีความสัมพันธ์กับความรุนแรงของโรคในผู้ป่วยGMGตลอดช่วงเวลาที่เข้ารับการรักษา
DOI: 10.14457/cu.the.2010.1529
title: กรอบงานสนับสนุนการวิเคราะห์ช่องว่างตามลำดับความสำคัญของความต้องการความมั่นคงสำหรับองค์กรที่ใช้แบบจำลองวุฒิภาวะความสามารถด้านวิศวกรรมความมั่นคงของระบบ (เอสเอสอี-ซีเอ็มเอ็ม)

description: ความมั่นคงของระบบ มีความสำคัญอย่างยิ่งต่อการดำเนินการด้านระบบเทคโนโลยีสารสนเทศขององค์กร หากพบว่าระบบมีจุดอ่อนเกิดขึ้น มีความเสี่ยงที่จะถูกโจมตี อาจจะส่งผลกระทบต่อการปฏิบัติงานขององค์กรเป็นอย่างมาก หากองค์กรสามารถกำหนดความต้องการความมั่นคงได้อย่างครบถ้วนเพื่อใช้ในการออกแบบและสร้างระบบ เพื่อจัดการกับภัยคุกคามอย่างมีประสิทธิภาพ อย่างไรก็ตามการกำหนดความต้องการความมั่นคงนั้นอาจจะทำได้ยาก เนื่องจากจำเป็นต้องใช้ผู้ที่มีประสบการณ์และความชำนาญเฉพาะด้าน มาตรฐานหนึ่งที่เกี่ยวข้องกับความมั่นคงของระบบโดยตรงคือ มาตรฐานเอสเอสอี-ซีเอ็มเอ็ม ได้ช่วยกำหนดแนวทางในการปรับปรุงกระบวนการด้านความมั่นคงให้กับองค์กร การที่จะดำเนินกระบวนการให้เป็นไปตามมาตรฐานนั้น จะต้องมีการวิเคราะห์ช่องว่างโดยเทียบกับมาตรฐาน เพื่อจะช่วยให้องค์กรได้ทราบว่ามีกิจกรรมอะไรที่ยังไม่ได้ดำเนินการงานวิจัยนี้ได้นำเสนอกรอบงานการวิเคราะห์ช่องว่างตามลำดับความสำคัญของความต้องการความมั่นคง สำหรับองค์กรที่เลือกใช้มาตรฐานเอสเอสอี-ซีเอ็มเอ็ม ซึ่งกรอบงานนี้ประกอบด้วย 6 ขั้นตอนคือ การจัดตั้งโครงการวิเคราะห์ช่องว่าง การนิยามความมั่นคง การนิยามรายการปฏิบัติ การจัดลำดับความสำคัญของความมั่นคง การจัดลำดับความสำคัญของรายการปฏิบัติ และการวิเคราะห์ช่องว่าง และได้พัฒนาเครื่องมือสนับสนุนการวิเคราะห์ช่องว่างตามลำดับความสำคัญของความต้องการความมั่นคง เพื่อช่วยประเมินองค์กรก่อนการปรับปรุงกระบวนการ พร้อมทั้งเป็นแนวทางสำหรับการปรับปรุงกระบวนการด้านความมั่นคง
DOI: 10.14457/cu.the.2010.1530
title: การพัฒนาตัวบ่งชี้ความสำเร็จของระบบการเรียนการสอนอีเลิร์นนิ่งสำหรับสถาบันอุดมศึกษา ในประเทศไทย

description: การวิจัยเรื่องการพัฒนาตัวบ่งชี้ความสำเร็จของระบบการเรียนการสอนอีเลิร์นนิ่งสำหรับสถาบันอุดมศึกษาในประเทศไทยมีวัตถุประสงค์ เพื่อสังเคราะห์ตัวบ่งชี้ความสำเร็จของระบบการเรียนการสอนอีเลิร์นนิ่งสำหรับสถาบันอุดมศึกษาในประเทศไทย ศึกษาความคิดเห็นของผู้เชี่ยวชาญด้านการเรียนการสอนอีเลิร์นนิ่งเกี่ยวกับตัวบ่งชี้ความสำเร็จของระบบการเรียนการสอนอีเลิร์นนิ่งสำหรับสถาบันอุดมศึกษาในประเทศไทย และพัฒนาและตรวจสอบความตรงเชิงโครงสร้างโมเดลการวัดความสำเร็จของระบบการเรียนการสอนอีเลิร์นนิ่งสำหรับสถาบันอุดมศึกษาในประเทศไทย โดยแบ่งวิธีดำเนินการวิจัยออกเป็น 2 ตอน คือ ตอนที่ 1 การพัฒนาตัวบ่งชี้ความสำเร็จของระบบการเรียนการสอนอีเลิร์นนิ่งสำหรับสถาบันอุดมศึกษาในประเทศไทย โดยการสังเคราะห์วรรณกรรมที่เกี่ยวข้อง และการสัมภาษณ์เชิงลึกผู้เชี่ยวชาญด้านการเรียนการสอนอีเลิร์นนิ่ง และตอนที่ 2 การตรวจสอบตัวบ่งชี้ความสำเร็จของระบบการเรียนการสอนอีเลิร์นนิ่งสำหรับสถาบันอุดมศึกษา ในประเทศไทย โดยใช้แบบสอบถามในการเก็บรวบรวมข้อมูลจากกลุ่มตัวอย่าง 151 คน ประกอบด้วยผู้บริหาร ผู้สอน ผู้เรียน และฝ่ายสนับสนุนในการเรียนการสอนอีเลิร์นนิ่ง การตรวจสอบคุณภาพของเครื่องมือใช้การพิจารณาความตรงเชิงเนื้อหา และค่าความเที่ยงของแบบสอบถาม โดยค่าความเที่ยงของแบบสอบถามทั้งฉบับ คือ 0.992 การวิเคราะห์ข้อมูล ใช้การวิเคราะห์เนื้อหา การแจกแจงความถี่ ร้อยละ ค่าเฉลี่ยเลขคณิต ส่วนเบี่ยงเบนมาตรฐาน และการวิเคราะห์องค์ประกอบเชิงยืนยันอันดับที่สอง โดยใช้โปรแกรม SPSS และโปรแกรม LISREL 8.72ผลการวิจัยพบว่า 1. ตัวแปรความสำเร็จของระบบการเรียนการสอนอีเลิร์นนิ่งมี 5 องค์ประกอบ คือ 1) สถาบันและการจัดการ ประกอบด้วยตัวบ่งชี้ ปรัชญา ปณิธานและพันธกิจ การรับเข้าศึกษา ระบบสนับสนุนผู้สอนและบุคลากรที่เกี่ยวข้อง ระบบพัฒนาสนับสนุนและบริการผู้เรียน งบประมาณ โครงสร้างพื้นฐาน และการจัดการและออกแบบระบบ 2) การออกแบบการเรียนการสอน ประกอบด้วยตัวบ่งชี้ หลักสูตรมีความสอดคล้องกับเป้าหมายของสถาบัน ปฏิสัมพันธ์ในการเรียน ระบบการดูแลและให้ข้อมูลป้อนกลับ กลยุทธ์ในการเรียนการสอน และลักษณะการประเมินผลการเรียนการสอน 3) สื่อและเทคโนโลยี ประกอบด้วยตัวบ่งชี้ โครงสร้างและการจัดระบบของสื่อการเรียนการสอน คุณภาพของสื่อการเรียนการสอน และการพัฒนาและผลิตสื่อการเรียนการสอน 4) ปัจจัยสนับสนุน ตัวบ่งชี้ คือ ห้องสมุดและทรัพยากรการเรียนรู้อื่นๆ รวมถึงสิ่งอำนวยความสะดวก 5) การประเมินผล ประกอบด้วยตัวบ่งชี้ การประเมินผลหลักสูตร 2. ผลการตรวจสอบความตรงเชิงโครงสร้างของโมเดลการวัดความสำเร็จของระบบการเรียนการสอนอีเลิร์นนิ่ง สำหรับ สถาบันอุดมศึกษา ในประเทศไทย มีความตรงเชิงโครงสร้างและมีความสอดคล้องกลมกลืนกับข้อมูลเชิงประจักษ์ (X² = 21.90, df = 38, P = .98, GFI = 0.98, AGFI = 0.93, RMR = 0.0075) 3. ตัวบ่งชี้ความสำเร็จของระบบการเรียนการสอนอีเลิร์นนิ่ง สำหรับสถาบันอุดมศึกษา ในประเทศไทย มีองค์ประกอบที่พบเรียงตามลำดับค่าน้ำหนักองค์ประกอบ คือ องค์ประกอบด้านสื่อและเทคโนโลยี องค์ประกอบด้านสถาบันและการจัดการ องค์ประกอบด้านการออกแบบการเรียนการสอน องค์ประกอบด้านปัจจัยสนับสนุน และองค์ประกอบด้านการประเมินผล